आदेश के बाद भी मंत्री पर मुकदमा दर्ज नहीं  
उप्र के पशुपालन एवं दुग्ध विकास मंत्री अवधपाल सिंह पर हत्या और साजिश रचने का मुकदमा दर्ज करने के आदेश के बाद भी अब तक मुकदमा दर्ज नहीं हुआ।
उत्तर प्रदेश के पशुपालन एवं दुग्ध विकास मंत्री अवधपाल सिंह पर हत्या और साजिश रचने का मुकदमा दर्ज करने के अदालत के आदेश के बाद भी पुलिस ने अब तक मुकदमा दर्ज नहीं किया है।   एटा के मुख्य न्यायिक दंडाधिकारी संतोष बुद्धिसागर मिश्रा ने शनिवार को यादव, उनके दो भाइयों और पुत्र के खिलाफ हत्या और हत्या की साजिश रचने का मुकदमा दर्ज करने का आदेश दिया था लेकिन इस आदेश के 24 घंटे बाद भी पुलिस ने मुकदमा दर्ज नहीं किया है।   ज्ञात हो कि एटा के जैथरा कस्बे में गत 10 जून को स्थानीय आभूषण कारोबारी विजय वर्मा, उनके पुत्र मिथुन और उनके निजी सुरक्षाकर्मी की दिनदहाड़े गोली मारकर हत्या कर दी गई। बाद में सुरक्षाकर्मी के भाई अनुरोध सिंह ने अदालत में प्रार्थनापत्र देकर मंत्री, उनके पुत्र और दो अन्य के खिलाफ मुकदमा दर्ज कराने की गुहार लगाई थी।  मामला मायावती सरकार के मंत्री से जुड़ा होने के कारण पुलिस अधिकारी इस पर कुछ भी बोलने से कतरा रहे हैं। इस सम्बंध में आईएएनएस ने रविवार को एटा के वरिष्ठ पुलिस अधीक्षक लक्ष्मी नारायण से पूछा तो उन्होंने केवल इतना कहा कि अदालत के आदेश का पालन किया जाएगा।  सूत्रों के मुताबिक एटा पुलिस फिलहाल मुख्यमंत्री कार्यालय के आदेश का इंतजार कर रही है।